<classify> WANANCHI na wakazi wa Halmashauri ya Manispaa ya Mtwara Mikindani, wameishukuru serikali kuboresha sekta ya afya na kuhakikisha dawa na vifaa tiba vinapatikana kwa wakati.Wakizungumza wilayani Mtwara jana katika ziara ya watendaji wa MSD kwa wateja, wananchi walisema hatua ya serikali kuimarisha sekta ya afya katika upatikanaji wa dawa na vifaa tiba imegusa maisha ya wananchi wa hali ya chini wenye mahitaji makubwa ya maisha. Bakari Dadi, mkazi wa kijiji cha Pachota alisema wamesahau kununua dawa maduka binafsi.Katika maisha hakuna kitu kizuri kama kuboresha afya za wananchi wako. Serikali hii imefanikiwa. Tunapata matibabu, dawa vifaa na vipimo kwa uhakika. Zamani ilikuwa ukiumwa kidogo wenye heka wanaenda mjini, alisema.Furaha Masanja, mkazi wa kijiji cha Msijute alisema wanajisikia furaha kupata huduma zote. Mjumbe wa Kamati ya afya zahanati ya Rwehu, Salum Chimbioka, alisema jana mabadiliko yamefanyika ya kisera na utendaji sekta ya afya.Alisema awali kulikuwa na changamoto nyingi katika upatikanaji wa dawa na vifaa tiba. Ilifikia hatua waganga wanagawana dawa kama karanga. Sasa hakuna anayethubutu, kuna nidhamu, usimamizi mzuri na malalamiko ya wananchi yamepungua, wanapata dawa, alisema.Mganga Mkuu wa Manispaa ya Mtwara, Dk Joseph Kisala, alisema mafanikio hayo yamefanya dawa, vifaa tiba kufikia asilimia 97. Alisema matumizi ya mfumo wa teknolojia ujulikanao MSD customer Portal yamechochea ubora wa huduma kwani vituo vya afya, zahanati na hospitali wanaagiza dawa,vifaa tiba na vitendanishi na kujua taarifa, bei na taratibu.Katibu Tawala wa Mkoa wa Mtwara, Jully Maleko alisifu MSD kuboresha mifumo ya utendaji na kudhibiti mianya ya upotevu wa dawa na vifaa tiba hali iliyochochea upafikanaji wa dawa kufikia asilimia 97 mkoani humo. Mfamasia wa Mkoa huo, Boniface Magige alisema changamoto kubwa sasa ni ukusanyaji fedha vituoni wakipeleka dawa.  <topic>: KITAIFA 